Jan Budar

Jan Budar (* 3. měrca 1975 w Budyšinje) je serbski medijowy inženjer a wot 1. oktobra 2016 direktor Załožby za serbski lud. Do toho bě wot apryla 2015 z předsydu załožboweje rady.

 Žiwjenje 
Jan Budar narodźi so 1975 w Budyšinje jako syn Bena a Ludmile Budarjec. Maturu absolwowaše 1993 na Serbskim gymnaziju. W lěće 1994 zahaji wón studij prawa w Drježdźanach. Po přebytku w Awstralskej přesydli so do Lipska, hdźež studowaše wot 1997 do 2003 medijowu techniku. We wobłuku studija bě praktikant w Moskwje (1999), New Yorku (2000) a Hamburgu (2000).

Jan Budar załoži w lěće 1994 serbske młodźinske towarstwo Pawk a bě jeho prěni předsyda. W tutym času bě zamołwity za serbski młodźinski časopis „Pawčina“, wopyt serbskich studentow pola Texaskich Serbow, wubědźowanje „PowerSerb“, filmowe wječorki na Kopšinjanskim hrodźišću a wobdźělenje Serbow na Jutrownych seminarach MENS. Zhromadnje z Bosćijom Šěnom natwari serbsku cyberwjesku internecy a bě čłon studentskeju towarstwow Bjarnat Krawc Drježdźany a Sorabija Lipsk.

Wot lěta 2003 dźěłaše Budar mjez druhim za Lipšćanski měšćanski magacin KREUZER, serbski telewizijny magacin Wuhladko, Serbski rozhłós, Ludowe nakładnistwo Domowina kaž tež w nawjedowacej funkciji za firmje Unister w Lipsku a Drježdźanach a itelligence w Budyšinje/Słonej Boršći. 

Jan Budar bě wot lěta 2011 čłon załožboweje rady Załožby za serbski lud a wot 28. apryla 2015 jeje předsyda. Dnja 12. apryla 2016 bu woleny za naslědnika Marka Sucheho w zastojnstwje direktora Załožby. Tute zastojnstwo nastupi wón 1. oktobra 2016. W meji 2019 bu jako načolny kandidat Serbskeho wolerskeho zjednoćenstwa do Budyskeho wokrjesneho sejmika woleny.

Wón je woženjeny z Madleńku Šołćic, ma tři dźěći a bydli w Hrubjelčicach.

 Wotkaz 
Priwatna webstrona

Kategorija:Muž
Kategorija:Rodź. 1975
Kategorija:Serb
Kategorija:Załožbowa rada
Kategorija:Wosoba (Budyšin)